นายกฯ เผยสมเด็จพระบรมฯ ทรงขอทำพระทัยกับคนไทย ก่อนสืบราชสมบัติ
นายกฯ เผยสมเด็จพระบรมฯ ทรงขอทำพระทัยกับคนไทย ก่อนสืบราชสมบัติ
14 ต.ค. 2559

ผู้สื่อข่าวรายงานว่า พล.อ. ประยุทธ์ จันทร์โอชา แถลง สมเด็จพระบรมโอรสาธิราชฯ สยามมกุฎราชกุมาร ทรงขอเวลาทำพระทัยแสดงความเสียใจร่วมกับประชาชนคนไทยและรอให้ถึงเวลาที่เหมาะสม จึงจะขึ้นสืบราชสมบัติ
วันที่ 13 ตุลาคม 2559 สำนักพระราชวัง แถลงการณ์ ประกาศ พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร เสด็จสวรรคต ณ โรงพยาบาลศิริราช สิริพระชนมพรรษาปีที่ 89 ทรงครองราชสมบัติ 70 ปี
เมื่อเวลา 21.45 น. วันเดียวกันนี้ พล.อ. ประยุทธ์ จันทร์โอชา นายกรัฐมนตรี แถลงว่า สมเด็จพระบรมโอรสาธิราชฯ สยามมกุฎราชกุมาร ได้ทรงรับสั่งไว้ว่า ท่านทรงขอเวลาทำพระทัยและแสดงความเสียใจร่วมกับประชาชนทั้งประเทศก่อน และท่านขอเวลาสำหรับกระบวนการของกฎหมายในการอัญเชิญขึ้นสืบราชสมบัตินั้นให้รอเวลาที่เหมาะสม โดยหลังจากที่พระองค์ทรงทำพระทัยแสดงความเสียใจร่วมกับประชาชนและทรงนึกถึงพระราชบิดา
ทั้งนี้เมื่อร่วมแสดงความเสียใจและระลึกถึงพระมหากรุณาธิคุณของพระบาทสมเด็จพระเจ้าอยู่หัว รัชกาลที่ 9 ร่วมกับประชาชนผ่านพ้นไปแล้ว เมื่อถึงเวลาอันเหมาะสมทรงตระหนักในหน้าที่องค์พระรัชทายาทในส่วนของพระราชภารกิจต่าง ๆ จะทรงปฏิบัติต่อไปในฐานะ สมเด็จพระบรมโอรสาธิราชฯ สยามมกุฎราชกุมาร หวังว่าทุกคนคงเข้าใจ